 NA SAMWEL OWINO KENYA imeomba ufadhili wa Sh36 bilioni kutoka jamii ya kimataifa ili kuwatayarisha polisi wake 1,000 watakaoelekea Haiti kwa shughuli za kulinda amani. Waziri wa Usalama wa Ndani Kithure Kindiki aliwaambia wabunge kwamba pesa hizo zitatumiwa kutoa mafunzo ya ziada kwa maafisa hao na kununua vifaa watakavyotumia wakiwa Haiti. Ikizingatiwa kuwa mataifa mengine pia yatachangia walinda usalama katika kikosi cha kulinda amani Haiti (HMSSM) gharama ya mpango huo huenda ikawa juu zaidi. Profesa Kindiki aliambia Kamati ya Pamoja ya Wanachama wa Kamati za Usalama katika Bunge la Kitaifa na Seneti kwamba pesa hizo (Sh36 bilioni) pia zitatumika kununua silaha, risasi na vifaa spesheli za kupambana na fujo. “Pesa za kugharamia shughuli hiyo zitatokana na michango kutoka kwa mataifa wanachama wa Umoja wa Mataifa na mashirika husika. Pesa hizo zitawekwa katika hazina maalum,” Profesa Kindiki akaiambia kamati hiyo ambayo inakusanya maoni kutoka kwa umma kuhusu mpango huo wa Kenya kutuma polisi wake kupambana na magenge ya wahalifu nchini Haiti. Angalau mataifa mengine kumi yameonyesha kujitolea kwao kutuma walinda usalama katika nchi hiyo ya Caribean. Lakini ni polisi wa Kenya ndio wataongoza kikosi kizima kutoka mseto wa mataifa ambacho kilipata idhini ya kutekeleza kibarua hicho kutoka kwa Baraza la Usalama la Umoja wa Mataifa (UNSC) mnamo Oktoba 2, mwaka huu. Nchi zingine zitakazoshirikisha walinda usalama katika kikosi hicho ni pamoja na Senegal (350), Burundi (250), Chile, Jamaica, Ecuador, Barbados (200) na Ushelisheli ambayo itatuma maafisa wa usalama 190. Mataifa mengine yaliyoonyesha nia ya kupeleka wanajeshi Haiti ni Mongolia, Uhispania na Bahamas. Amerika imetangaza kuwa itatoa ufadhili wa dola 200 milioni (Sh30.4 bilioni) kwa shughuli hiyo huku Canada ikiahidi kutoa usaidizi wa kiufundi. Waziri Kindiki alisema huenda Kenya itatumia pesa zake kuwaandaa polisi 1,000 watakaokwenda Haiti kisha watarejeshewa pesa hizo na baraza la UNSC. Hatua ya Kenya kukubali kuongoza ujumbe wa kikosi cha walinda usalama watakaotumwa Haiti iliibua pingamizi kali nchini. Mjini Nairobi, wakili amewasilisha kesi mahakama akitaka mahakama kusitisha mchakato huo hadi kesi hiyo itakaposikizwa na kuamuliwa. Hata hivyo, serikali imeendelea na mpango huo ikiwemo kusaka idhini ya bunge kutuma polisi hao. Nchini Haiti, baadhi ya mashirika na vuguvugu zimepinga hatua ya nchi za kigeni kuingilia shughuli za taifa hilo. Tangu 1920s, Haiti ambayo ndio taifa la kwanza la watu weusi duniani kupata uhuru, imeshuhudia hali ambapo mataifa ya kigeni huingilia mizozo yake. Hali ya usalama nchini humo imezoroteshwa na magenge ya wahalifu katika miaka ya hivi karibuni. Hii ni baada ya nchi hiyo kupitia mapinduzi 13 na mauaji ya viongozi wake saba katika miaka ya nyuma. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  